Tomáš, Erik, minister práce, sociálnych vecí a rodiny SR (2024-02-09):
Ďakujem veľmi pekne. Vážený pán predsedajúci, kolegovia, kolegyne, páni zo SaS-ky, to naozaj už myslíte vážne? Ako ja chápem, že potrebujete stále sa na všetko, na každú oblasť života človeka pozerať cez tie excelovské tabuľky a v princípe je to súčasť takej tej vašej politiky, ale nazývať rozdeľovanie, respektíve prideľovanie 13. dôchodku dôchodcom trestným činom, tak to hádam nemyslíte vážne. Dokonca váš predseda pán Sulík v relácii, v ktorej bol so mnou, povedal, že to je korupcia. Však už majte nejaké hranice, pre pána kráľa. Trestný čin korupcia, že my ideme dávať 13. dôchodok? Čo by ste s nami robili, keby my ten 13. dôchodok, ktorý sme sľúbili pred voľbami, sme nedali tým dôchodcom. Čo by ste tu robili s nami v tom parlamente? Veď ste ešte aj minulom roku, nie, vy SaS, SaS, vy, vy, ja vám to pripomeniem, čo ste urobili v minulom roku? Vy ste pustili video na mňa, kde ste ma krivo obvinili, že ja som vraj sľuboval 13. dôchodky vo výške priemerného dôchodku ešte v minulom roku. Pamätáte si to? Sulík to musel zobrať späť v relácii. Už v minulom roku ste skákali, že prečo sme nedoručili ten 13. dôchodok ešte v minulom roku. Takí ste vy zodpovední, taký máte prístup. Potom ste zistili, že to nie je pravda. Tak vy si už vyberte. Tak v minulom roku na nás kričíte, že prečo to nedoručíme ešte pred Vianocami minulého roku a teraz už hovoríte, že už je to veľa a už je to príliš veľa pre dôchodcov. Veľmi nekorektné. A preto sme aj pred koncom toho minulého roka ešte každému poberateľovi dôchodkov schválili 300 eur a v skrátenom legislatívnom konaní. A takto to má byť. Pretože vy keď ste boli vo vláde, SaS, a nie, nezbavíte sa toho, ste naozaj v tých najťažších rokoch kašľali na tých seniorov. Rok ´21 a ´22 boli rokmi vysokej inflácie a vysokej dôchodcovskej inflácie a vy ste im nepomohli. Marián, dobre to vieš, nepomohli ste im. Až potom, keď musela prísť opozícia so svojimi návrhmi, konkrétne strana HLAS – sociálna demokracia na mimoriadnu valorizáciu dôchodkov a na rozmrazenie minimálnych dôchodkov, tak ste sa pridali. Chvalabohu, ďakujeme, že konečne ste už aj pochopili, že aj tí dôchodcovia to potrebujú. Ale prečo ste im nepomohli vy ako členovia vládnej koalície? Prečo musela prísť opozícia? Prečo museli prísť moje návrhy? Nevideli ste ich, nepočuli ste ich. Päťstotisíc dôchodcov starobných žije pod hranicou chudoby podľa inštitútu sociálnoekonomických rizík. Tak sa dôchodcovia zle majú. A ja nehovorím, že len oni. Jasné, že tu máme ďalšie ohrozené skupiny, jednoosobové domácnosti a podobne. A budeme sa im venovať. Ale uznajte, že za sto dní sa nedá všetko. Takže za to, že my, strana HLAS – sociálna demokracia plníme svoj sľub, máme ísť do väzenia alebo čo. Ja tomu nerozumiem. Ešte raz. Čo by ste s nami robili, keby to neurobíme? A my sme v tom autentickí. Naozaj sme pomohli tým dôchodcom aj keď sme boli v opozícii. Na náš návrh sa rozmrazili minimálne dôchodky, na náš návrh sa mimoriadne valorizovali dôchodky a teraz po voľbách len plníme svoj sľub aj záväzok z programového vyhlásenia vlády, že dáme tým dôchodcom 13. dôchodok vo výške priemerného dôchodku. A netaktizujeme. Tiež sme tu mohli dva roky o tom špekulovať, mohli sme dávať iba nejakú menšiu sumu a podobne. Nie, hneď teraz. A keď hovoríte, že teda neuznávate tento prístup, no tak dobre, tak prídete do vlády a to zrušíte jednoduchým zákonom. Veď koniec koncov už ste to raz urobili. Trinásty dôchodok vo výške priemerného dôchodku už bol schválený ešte predchádzajúcou vládou, našou poslednou, vy ste sľubovali, že nič nezrušíte a jedným z prvých krokov bolo zrušenie 13. dôchodku vo výške priemerného dôchodku a jeho zmena na sociálnu dávku, ktorú ste sa nehanbili nazývať 13. dôchodkom. Vy ste dokonca ten zákon nazvali 13. dôchodkom a mali ste pocit, že ste dávali dôchodcom 13. dôchodok. No nedávali. Dávame takú sumu peňazí, celý objem peňazí, ktorý zodpovedá, zodpovedá objemu peňazí určenému na pokrytie všetkých dôchodkov. Ale keď sa pýtate na tú, na to riešenie, na to kritérium, tak je spravodlivé, lebo my tam kombinujeme v tom 13. dôchodku aj zásluhovosť, aj solidaritu. Preto dáme priemerný dôchodok každému. Čiže tým, ako aj pán Richter povedal, nízkopríjmovým, pomáhame, ale zároveň nezabúdame na tých, ktorí odvádzali na sociálnom poistení viac. Čiže presne ten priemerný dôchodok stelesnený v tom 13. dôchodku kombinuje solidaritu aj zásluhovosť. A takto to my považujeme za spravodlivé už niekoľko rokov. Viete, že táto agenda je dlhodobá, dlhá, konečne sme ju prijali. Je to naša vlajková loď celej vládnej koalície, aj SMER-u, aj HLAS-u, aj SNS. Vy ste mali akú vlajkovú loď, SaS-ka? Povedzte mi, čo ste v tej politike, lebo ste hovorili o tých veľkých témach, pán Hlina, veď áno, mali by mať politici veľké témy, alebo strany. Vy stále voličom sľubujete to znižovanie odvodov. To je tá vaša mantra. Povedzte mi, kedy ste, kedy ste znížili odvody. Povedz mi jediný krát, kedy ste ako SaS-ka znížili? Lebo všetci, keď sa pýtam na SaS-ka, hovorím s mladými ľuďmi, ale SaS-ka znížila odvody. Nikdy neznížila odvody SaS-ka, mali ste tu daňovo-odvodové koliesko, to bola tá vlajková loď, kde je to koliesko? Odkotúľané dávno v roku v parlamente. Takže áno, plníme svoje sľuby. Jasné, nájdeme peniaze, splníme sľuby. To je všetko. A ja vás chcem poprosiť, však keď chcete, pán Hlina, nehlasujte, ale ako ste vy to tu naznačili, taká malá politická až rituálna samovražda to bude. Ale dobre, veď to je vec prístupu. Ja chcem týmto uzavrieť, že chcem poprosiť aj poslancov opozície, aby za ten 13. dôchodok pre seniorov zahlasovali, lebo seniori na Slovensku si nežijú dobre, nežijú. Ďakujem pekne.